Nariadenie Komisie (EHS) č. 3169/87
z 23. októbra 1987,
ktorým sa menia a dopĺňajú nariadenia (EHS) č. 32/82, (EHS) č. 1964/82 a (EHS) č. 74/84 vo veci vývozných colných formalít pre niektoré produkty v sektore hovädzieho mäsa, na ktoré sa poskytujú osobitné náhrady
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na Akt o pristúpení Španielska a Portugalska,
so zreteľom na nariadenie Rady (EHS) č. 805/68 z 27. júna 1968 o spoločnom organizovaní trhu s hovädzím a teľacím mäsom [1], naposledy zmenené a doplnené nariadením (EHS) č. 467/87 [2], a najmä na jeho článok 18 ods. 6,
keďže nariadenie Komisie (EHS) č. 32/82 [3], naposledy zmenené a doplnené nariadením (EHS) č. 2688/85 [4], ustanovilo podmienky pre poskytovanie osobitných vývozných náhrad na hovädzie mäso;
keďže nariadenie Komisie (EHS) č. 1964/82 [5] ustanovuje podmienky poskytovania osobitných vývozných náhrad na niektoré kusy vykosteného hovädzieho mäsa;
keďže nariadenie Komisie (EHS) č. 74/84 [6] ustanovilo podmienky poskytovania osobitných vývozných náhrad na niektoré kusy nevykosteného hovädzieho mäsa;
keďže v záujme toho, aby sa pre príslušné orgány uľahčilo monitorovanie dodržiavania podmienok ustanovených pre poskytovanie osobitných náhrad, uvedené nariadenia si vyžadujú uplatňovanie určitých postupov, najmä identifikáciu výrobkov nezmazateľnými znakmi alebo odtlačkom pečiatky; keďže ustanovenia, ktoré sa v súčasnosti nachádzajú v uvedených nariadeniach s cieľom zabrániť zámene dotknutých výrobkov, sa môžu uplatňovať v súlade s podmienkami ustanovenými pre výšku náhrad len na základe požiadavky, aby sa vývozné formality a prípadne rozrábka a vykosťovanie vykonávali v členskom štáte, v ktorom boli zvieratá zabité;
keďže uvedené nariadenia by mali byť preto v tomto zmysle zmenené a doplnené;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Týmto sa prvý pododsek článku 2 ods. 2 nariadenia (EHS) č. 32/82 nahrádza takto:
"2. Tento dôkaz sa poskytne na základe osvedčenia, ktorého vzor je priložený, vydaného na účel použitia dotknutou stranou alebo intervenčnou agentúrou, alebo ktorýmkoľvek iným orgánom určeným na tento účel členským štátom, v ktorom boli zvieratá zabité. Tento dokument sa predkladá colným orgánom v čase vybavovania colných formalít. Tie sa vybavujú v štáte, v ktorom boli zvieratá zabité"
.
2. Týmto sa k článku 4 nariadenia (EHS) č. 1964/82 dopĺňa odsek 4 takto:
"4. Vykostenie a colné formality sa vykonávajú v členskom štáte, v ktorom boli zvieratá zabité."
3. Týmto sa k článku 4 nariadenia (EHS) č. 74/84 dopĺňa odsek 5 takto:
"5. Vykostenie a colné formality sa vykonávajú v členskom štáte, v ktorom boli zvieratá zabité."
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Uplatňuje sa na osvedčenia uvedené v prílohe k nariadeniam (EHS) č. 32/82, (EHS) č. 1964/82 a (EHS) č. 74/84 vydaným po 1. decembri 1987.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. októbra 1987